b'\n_START_ARTICLE_\nVelika nagrada Brazilije 2007\n_START_SECTION_\nPred dirko\n_START_PARAGRAPH_\nZaradi odstopa vodilnega v dirka\xc5\xa1kem prvenstvu, Lewisa Hamiltona, na predzadnji dirki sezone za Veliko nagrado Kitajske, sta imela pred dirko poleg Hamiltona za naslov prvaka mo\xc5\xbenosti \xc5\xa1e njegov mo\xc5\xa1tveni kolega pri McLarnu Fernando Alonso, ki je zaostajal \xc5\xa1tiri to\xc4\x8dke za Hamiltonom, in dirka\xc4\x8d Ferrarija Kimi R\xc3\xa4ikk\xc3\xb6nen, ki je zaostajal \xc5\xa1e tri to\xc4\x8dke za Alonsom. To je bil prvi boj treh dirka\xc4\x8dev na naslov prvaka na zadnji dirki sezone po sezoni 1986, ko je naslov osvojil Alain Prost pred Nelsonom Piquetom in Nigelom Mansellom, in osmi v oseminpetdesetletni zgodovini Formule 1.\n_START_SECTION_\nKvalifikacije\n_START_PARAGRAPH_\nNajbolj\xc5\xa1i \xc5\xa1tartni polo\xc5\xbeaj je osvojil Felipe Massa, za njim pa so se zvrstiti vsi trije dirka\xc4\x8di, ki so se borili za naslov prvaka, Hamilton, R\xc3\xa4ikk\xc3\xb6nen in Alonso, do desetega mesta pa \xc5\xa1e Mark Webber, Nick Heidfeld, Robert Kubica, Jarno Trulli, David Coulthard in Nico Rosberg. V finalnem delu kvalifikacij je moral ob obeh svojih hitrih krogih R\xc3\xa4ikk\xc3\xb6nen prehiteti Hamiltona. V R\xc3\xa4ikk\xc3\xb6nenovem zadnjem poskusu se je Hamilton umaknil prepozno, zato je Finca v naslednjem ovinku odneslo malce prek robnika. Hamilton se je R\xc3\xa4ikk\xc3\xb6nenu po kvalifikacijah opravi\xc4\x8dil, kot razlog za incident pa je navedel treso\xc4\x8da se ogledala.\n_START_SECTION_\nDirka\n_START_PARAGRAPH_\nNa \xc5\xa1tartu je Massa zaprl Hamiltona, tako da je Britanca najprej uspel prehiteti R\xc3\xa4ikk\xc3\xb6nen, nato pa \xc5\xa1e Alonso. Hamilton je v prvem ovinku napadel Alonsa, toda prepozno zaviral, zapeljal s proge in padel na osmo mesto. Alonso ni mogel slediti vodilnima dirka\xc4\x8dema Ferrarija, v devetem krogu pa je Hamilton nenadoma upo\xc4\x8dasnil in po \xc5\xa1tiridesetih sekundah po\xc4\x8dasne vo\xc5\xbenje nadaljeval z dirkanjem. Kasneje je v intervjuju povedal, da je bil sam kriv za te\xc5\xbeavo, ko je po nesre\xc4\x8di pritisnil gumb za za\xc4\x8detek \xc5\xa1tartne procedure, toda McLaren je kasneje zanikal njegovo krivdo. Po drugih postankih v boksih je R\xc3\xa4ikk\xc3\xb6nen ostal nekaj krogov dlje na stezi kot Massa in se po svojem postanku vrnil na stezo v vodstvo, ki ga je dr\xc5\xbeal vse do konca. Medtem je Hamilton spremenil taktiko z dveh na tri postanke v boksih, toda vseeno se mu vi\xc5\xa1je od sedmega mesta ni uspelo prebiti, v zadnjih krogih pa sta se za \xc4\x8detrto mesto borila Nemca Rosberg in Heidfeld, na koncu je \xc4\x8detrto mesto in svoj najbolj\xc5\xa1i rezultat kariere osvojil Rosberg, to\xc4\x8dke pa so osvojili \xc5\xa1e peti Robert Kubica, \xc5\xa1esti Heidfeld in osmi Jarno Trulli. Novinec Kazuki Nakad\xc5\xbeima je dosegel solidno deseto mesto, njegov debi pa je v precej\xc5\xa1nji meri zasen\xc4\x8dila nezgoda pri postanku v boksih, ko je pripeljal prehitro na mesto za dolivanje goriva in la\xc5\xbeje po\xc5\xa1kodoval dva mehanika.\n_START_SECTION_\nPo dirki\n_START_PARAGRAPH_\nZmaga R\xc3\xa4ikk\xc3\xb6nena, tretje mesto Alonsa in sedmo Hamiltona je v prvenstvu pomenilo prvi naslov prvaka R\xc3\xa4ikk\xc3\xb6nena, ki je Alonsa in Hamiltona prehitel le za to\xc4\x8dko, kar je najtesnej\xc5\xa1a odlo\xc4\x8ditev o naslovu prvaka med tremi dirka\xc4\x8di v zgodovini. Prvi\xc4\x8d po sezoni 1950 se je zgodilo, da je tretjeuvr\xc5\xa1\xc4\x8deni dirka\xc4\x8d v prventvu na zadnji dirki osvojil naslov prvaka, takrat je to uspelo prvemu prvaku v zgodovini Formule 1, Ninu Farini, ki je premagal Juana Manuela Fangia za tri in Luigija Fagiolija za \xc5\xa1est to\xc4\x8dk. R\xc3\xa4ikk\xc3\xb6nen je po Juanu Manuelu Fangiu v sezoni 1956 in Jodyju Scheckterju v sezoni 1979 tretji Ferrarijev dirka\xc4\x8d, ki je v svoji prvi sezoni v mo\xc5\xa1tvu osvojil naslov prvaka. Finec je osvojil tudi pokal podjetja DHL za najve\xc4\x8d najhitrej\xc5\xa1ih krogov v sezoni, tudi tukaj je bila odlo\xc4\x8ditev tesna in je padla na zadnji dirki, ko je R\xc3\xa4ikk\xc3\xb6nen mo\xc5\xa1tvenega kolego Masso ob izena\xc4\x8denosti glede najhitrej\xc5\xa1ih in drugih najhitrej\xc5\xa1ih krogov premagal \xc5\xa1ele zaradi ve\xc4\x8djega \xc5\xa1tevila tretjih najhitrej\xc5\xa1ih krogov. Heikkiju Kovalainenu je odstop na zadnji dirki sezone prepre\xc4\x8dil, da bi kot prvi novinec v zgodovini Formule 1 kon\xc4\x8dal vse dirke sezone.'